ΓΡΑΠΤΗ ΕΡΩΤΗΣΗ E-1458/98

υποβολή: Roberta Angelilli (NI) προς την Επιτροπή

(13 Μαΐου 1998)

Θέμα: Αστικοποίηση της Tormarancia και του πάρκου Appia Antica

Στην περιοχή της Ρώμης Tormarancia, συμπεριλαμβανομένης της ζώνης του πάρκου Appia Antica, που έχει αναγνωρισθεί ως μια από τις περιοχές μείζονος αρχαιολογικής και περιβαλλοντικής σημασίας, ένα παλαιό ρυθμιστικό σχέδιο, το οποίο ανάγεται στο 1965, πρόβλεπε την κατασκευή ενός οικισμού 16.000-22.000 κατοίκων. Η σημερινή διοίκηση του Δήμου της Ρώμης έχει ως τώρα δώσει άδεια για την κατασκευή κτισμάτων όγκου 1.500.000 κυβικών μέτρων. Σε άμεση γειτνίαση με τον αρχαιολογικό αυτό χώρο, με απόφαση που προκάλεσε την ομόφωνη διαμαρτυρία των κατοίκων (ακόμη και με τη συλλογή χιλιάδων υπογραφών) και των περιβαλλοντικών οργανώσεων.

Η αστικοποίηση της Tormarancia όχι μόνο θα προκαλέσει βλάβη στην αρχαιολογική και περιβαλλοντική κληρονομιά, αλλά και θα επιφέρει την κατάρρευση της επισφαλούς ήδη κινητικότητας των γειτονικών συνοικιών και θα δημιουργήσει τον κίνδυνο μιας πραγματικής περιφερειακής ερήμου, σε μια περιοχή που διαθέτει ένα από τα μεγαλύτερα μπλοκ απούλητων κτισμάτων. Κατά της τσιμεντοποίησης έχουν ταχθεί η Εφορία Αρχαιοτήτων, η Εφορία Εκκλησιαστικών Μνημείων, το τμήμα Εδαφολογίας του Πανεπιστημίου La Sapienza, το Εθνικό Ινστιτούτο Γεωφυσικής, το Εθνικό Συμβούλιο Έρευνών, όλα τα ξένα ινστιτούτα της Ρώμης, η Accademia dei Lincei. Ερωτάται η Επιτροπή.

1. Δεν θεωρεί ότι η προβλεπόμενη αστικοποίηση είναι αντίθετη προς την Οδηγία 85/337/ΕΟΚ(1) περί της αξιολόγησης των περιβαλλοντικών επιπτώσεων και της διαβούλευσης με τους πολίτες;

2. Δεν θεωρεί ότι η αστικοποίηση αυτή βρίσκεται σε αντίθεση με τις εξαγγελίες της Ευρωπαϊκής Ένωσης περί της προστασίας των αρχαιολογικών θησαυρών, ιδίως με το παράρτημα ΙΙΙ της Οδηγίας 97/11/ΕΚ;(2)

3. Δεν θεωρεί σκόπιμη μια παρέμβαση στις ιταλικές αρχές προκειμένου να ζητήσει τη διακοπή της αστικοποίησης της περιοχής έως ότου υπάρξουν διευκρινίσεις;

4. Ποιά είναι η γενικότερη άποψή της για την υπόθεση αυτή;

Απάντηση της καςBjerregaard εξ ονόματος της Επιτροπής

(15 Ιουνίου 1998)

Κατά την άποψη της Επιτροπής, σύμφωνα με τις πληροφορίες που παρείχε το Αξιότιμο Μέλος του Ευρωπαϊκού Κοινοβουλίου, το έργο που αναφέρεται στην ερώτηση φαίνεται να εντάσσεται στις κλάσεις του Παραρτήματος ΙΙ της οδηγίας 85/337/ΕΟΚ(3) του Συμβουλίου. Τα έργα του είδους αυτού υπόκεινται σε εκτίμηση περιβαλλοντικών επιπτώσεων (ΕΠΕ) εφόσον τα κράτη μέλη κρίνουν ότι τα χαρακτηριστικά τους επιβάλλουν κάτι τέτοιο.

Η οδηγία 97/11/ΕΚ(4) του Συμβουλίου της 3ης Μαρτίου 1997 είναι νέα και τροποποιεί την οδηγία 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον. Στο πλαίσιο της οδηγίας αυτής, η περιβαλλοντική ευαισθησία ορισμένων γεωγραφικών περιοχών, η οποία μπορεί να επηρεασθεί από τα διάφορα έργα, πρέπει να εξετάζεται με βάση την ιστορική, πολιτιστική ή αρχαιολογική σημασία του τοπίου (Παράρτημα ΙΙΙ σημείο 2η). Αυτό πρέπει να θεωρείται και το βασικό στοιχείο μιας ορθής εκτίμησης από ένα κράτος μέλος (τόσο στην εξέταση κατά περίπτωση όσο και όταν καθορίζονται αρχές και κριτήρια γενικά) των έργων που εντάσσονται στις κλάσεις του Παραρτήματος ΙΙ. Ούτως ή άλλως, η προθεσμία συμμόρφωσης των κρατών μελών προς την οδηγία 97/11/ΕΚ λήγει στις 14 Μαρτίου 1999.

Η Επιτροπή, επειδή δεν γνωρίζει το έργο που αναφέρθηκε, δεν είναι σε θέση να σχολιάσει τις συγκεκριμένες ειδικές καταστάσεις. Θα μεριμνήσει να πληροφορηθεί λεπτομερώς πώς έχουν τα πράγματα ούτως ώστε να εξασφαλίσει την τήρηση της κοινοτικής νομοθεσίας.

(1) ΕΕ L 175, 5.7.1985, σελ. 40.

(2) ΕΕ L 73, 14.3.1997, σελ. 5.

(3) ΕΕ L 175, 5.7.1985.

(4) ΕΕ L 73, 14.3.1997.